Beloning vir inligting oor inbrekers | Netwerk24
Beloning vir inligting oor inbrekers
Deur Jackie Kruger 05 Oktober 2018 14:57
’n Beloning van R10 000 is uitgeloof vir inligting wat kan lei tot die inhegtenisneming en vervolging van vier verdagtes wat onder meer met skroewedraaiers en koevoete by ’n huis op ’n landgoed in Plettenbergbaai ingebreek en twee bejaardes oorval het.
Die voorval het Dinsdag kort ná 20:00 plaasgevind.
Volgens die Plettenbergbaai-misdaadbestrydingsvereniging (PBCPA) het vier gewapende mans by die huis ingebreek en die bejaardes aangeval. Die mans het gevlug met juweliersware en tabletrekenaars.
Die bejaardes het na wat verneem word net ligte beserings opgedoen en is op die toneel behandel. Hulle het ook berading ontvang. Hul ouderdomme is nie bekend gemaak nie.
Die polisie en Plett Security was gou op die toneel, met ander sekerheidsmaatskappye kort op hul hakke. Die gebied is afgesper en buurtwagte en ander belanghebbendes het die N2 gemonitor. ’n Snuffelhond is ook ingespan.
“Misdaad raak almal in die dorp en die inwoners se veiligheid is vir ons baie belangrik.
Otto Olivier van die PBCA sê by navraag die beloning van R10 000 is deur die PBCA self uitgeloof. “Misdaad raak almal in die dorp en die inwoners se veiligheid is vir ons baie belangrik.”
Volgens die PBCA se Facebook-blad het die meeste inbrake in die voorafgaande twee weke (voor 3 Oktober) in Sektor 2 plaasgevind wat New Horizons, Quolweni en Bossiesgif insluit, gevolg deur Sektor 1 wat Plettenbergbaai se dorpsgebied insluit.
Strate in Sektor 1 wat geraak is, is Cutty Sark-, High-, Wilder-, Church- en Hillstraat, asook Pladda-rylaan.
Die meeste voorvalle word op Vrydae en Sondae tussen 18:00 en 21:00 aangemeld. Die meeste misdade vind egter bedags plaas, maar word slegs ontdek wanneer die huiseienaar ná werk tuis kom. Baie alarms word nie bedags geaktiveer nie.
In baie gevalle is toegang verkry deur ’n deur oop te dwing, of deur oop vensters en deure. Vensters word net in enkele gevalle gebreek omdat die geraas gewoonlik aandag trek.
Inwoners word onder meer aangeraai om altyd hul alarms te aktiveer en toe te sien dat deure goeie slotte of staalhekke het. Mense met inligting oor die voorval kan die PBCA by 082 251 8134 bel.
Buurvroue in kompleks beroof